Уның әйтеүенсә, граждандарҙы “Хеҙмәт ветераны” тигән льготалы категорияһы федераль закон менән билдәләнә, ә бына уларға социаль ярҙам сараларын һәр төбәк үҙаллы билдәләй. Башҡортостанда 1994 йылда уҡ бөтә категорияларҙы, барлыҡ социаль ярҙам сараларын күҙаллаған “Һуғыш, хеҙмәт һәм Ҡораллы Көстәр ветерандары тураһында”ғы закон ҡабул ителгәйне. Хеҙмәт ветерандарына айлыҡ аҡсалата түләү һәм торлаҡ, коммуналь хеҙмәттәр өсөн түләүҙә айлыҡ аҡсалата компенсация ҡаралған. Әйткәндәй, Башҡортостан ҡануниәтендә “Хеҙмәт ветераны” статусынан мәхрүм итеү осраҡтары билдәләнмәгән, шулай ҙа социаль ярҙам сараларын туҡтатыу осраҡтары бар. Уларҙың тәүгеһе – икенсе төбәккә күсеп китеү, икенсеһе – кешенең башҡа нигеҙ, мәҫәлән, инвалидлыҡ буйынса махсус статусҡа эйә булыуы. Ике нигеҙ буйынса социаль ярҙам күрһәтелмәй.